# Burzum

Burzum qu'ei l'un deus grops fondators deu black metal.

## Biografia e ideologia

Burzum n'èra pas un "grop" au sens on ne comptava pas qu'un sol membre : lo Norvegian Varg Vikernes, tanben mentavut Count Grishnack (vadut l'11 de heurèr de 1973). Aqueth qu'avó l'idèa de har musica sol de hèra joen enlà. Enregistraments (de hèra maishanta qualitat) deus sons purmèrs ensags que's pòden trobar suu hialat o sus compilacions recentas. Mes lo purmèr album vertadèr de Burzum que pareish en 1992, seguit de dus autes en 1993, suu labèl Deathlike Silence Productions deu guitarrista de Mayhem, Euronymous. En 1993, Varg Vikernes que tuè Euronymous. Au son procès, qu'expliquè qu'ac avèva hèit en estat de legitima defensa, mes non convencó pas lo tribunau. Condemnat a 21 ans de preson per aqueth murtre e peus huecs de mantuas glèisas en Norvègia (un pompièr que's morí en lutant contra un d'aquestes huecs), que's virè cap a movements neonazis, que hasó dus albums meilèu elèctro que metal puish que deishè la musica.
Ara qu'escriu tèxtes sus la soa vision deu monde (influenciada peu neopaganisme e peu neonazisme). Totun, que cau precisar que Varg Vikernes arrefusa uei l'etiqueta de "nazi": ça que la que sostien idèas racistas e que's revendica de l'odalisme, qui consisteish de revalorizar exclusivament los cultes ancians, la culturas tradicionaus e la "puretat" raciau deus país germanics, e nordics en generau, en i inclusent los eslaus segon eth. Tanben qu'indica que la soa etiqueta "satanista" vien de l'epòca on èra devath l'influéncia d'Euronymous: uei que refusa lo "satanisme" e que revendica sonque lo neopaganisme escandinau o ásatrú.

## Musica

Ja que Burzum sia sustot ligat, dens l'esperit de mantuns, a la vita e a las idèas politicas deu son gavidaire, la soa musica qu'estó hòrt originau e qu'influenciè (e qu'influéncia enqüèra) hèra de grops de black metal. Vikernes b'èra un musician multiinstrumentista (bateria, guitarra, guitarra baisha, clavèrs e ... vocaus) mes n'èra pas un virtuós. La musica de Burzum ne cèrca pas d'impressionar peu costat tecnic, sovent limitat. Ritmes simples e excessivament repetitius, melodias a còps majestuosas e a còps dissonantas, on los crits aguts e dolorós vienen nafrar las aurelhas, que hèn càder l'auditor(/tritz) dens un ambient hòrt escur on ne demora pas nada emocion positiva. Lo sentiment màger qui chorra de la musica de Burzum qu'ei un desespèr blos. Lo costat repetitiu de hèra de cançons, a maugrat de çò qui aperam "brutalitat" dens la musica metal (rapiditat extrèma, crits...), que ns'amia dens ua mena de transi soporific.

## Las paraulas

Las paraulas de Burzum que parlan de las mitologias nordica, assiriana e alemanda. Que son en norvegian e en anglés. Quauques títols que son en alemand.

## Contunhaires de Burzum dens l'Espaci Occitanocatalan ?

Lo nom de Burzum qu'ei un mot deu lengatge negre deus òrcs dens los romans de JRR Tolkien. Aqueth mot que significa "escuranha". Un grop de black metal catalan format dens las annadas 2000 qu'a causit de s'aperar Foscor. E recentament un grop de metal occitan de Roergue qu'a pres lo nom de Sornura. E'i cau véder un omenatge o ua revendicacion de filiacion artictica? Per contra, lo grop anglés The Darkness n'an pas gran causa de véder dab Burzum.

## Discografia

Burzum (demo1) (1991)
Burzum (demo2) (1991)
Burzum (promo) (1992)
Burzum (1992, segonda sortida en1995)
Aske EP (1993)
Det Som Engang Var (1993)
Hvis Lyset Tar Oss (1994)
Filosofem (1996)
Dauði Baldrs (1997)
Hliðskjálf (1999)
Belus (2010)
Falen (2011)

## Ligams

Avertiment : uei qui Varg Vikernes ei en preson, que sembla que quauquas organizacions d'extrèma dreta volhan, en hant la promocion de la soa musica e en lo transformant en ua mena d'idòla-martir (quan serà empresoat per murtre), har tanben la promocion de las loas idèas. Quauques uns qu'ac hèn dab la benediccion de l'interessat. Que cau donc préner dab hèra de precaucions tot çò qui legim sus Burzum sus Internet.
Un sit rus de sostien a Varg Vikernes, lo sol reconegut peu quite Vikernes, on podem léger los sons escriuts recents (en rus o en anglés).
Un sit consagrat a Burzum, mes declarat non oficiau per Varg Vikernes e creat peu movement d'extrèma dreta Corrupt.
Burzum au sit de l'ANUS (American Nihilist Underground Society)